Diari Oficial de la Generalitat Valenciana


Sumari del DOGV 4673, del 20-01-2004 (2004/374)

DECRET 3/2004, de 16 de gener, del Consell de la Generalitat, pel qual es crea el Consell Valencià d'Urbanisme i Habitatge.
---------------------------------------------------------------------------------------------------------------------------

### Dades del document

Número de DOGV
:   4673

Data del DOGV
:   20-01-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/374


Data del document
:   16-01-2004

Organisme emissor
:   Conselleria de Territori i Habitatge

Tipus de document
:   Decret

Descriptors 

:   * legislació
    * urbanisme
    * habitatge
    * organització administrativa
    * política de l'habitatge

DECRET 3/2004, de 16 de gener, del Consell de la Generalitat, pel qual es crea el Consell Valencià d'Urbanisme i Habitatge. [2004/X374]
  
La nova organització de l'administració de la Generalitat establerta pel Decret 7/2003, de 21 de juny, del president de la Generalitat, assigna a la Conselleria de Territori i Habitatge les competències en matèria de medi ambient, territori i habitatge. Amb açò, el Consell de la Generalitat pretén donar resposta a la millora de la qualitat de vida dels ciutadans a través de les tres variables d'espai que influeixen decisivament en aquesta: l'habitatge, el territori i el medi ambient.
  
Un dels eixos fonamentals de la Conselleria de Territori i Habitatge és la participació de la societat a través d'òrgans col·legiats que permeten als responsables de la gestió política informar sobre les mesures que es duen a terme, conéixer l'opinió i rebre suggeriments de les organitzacions representatives dels distints sectors, com també comptar amb la col·laboració d'experts de les diverses matèries.
  
Així doncs, comptar amb un òrgan assessor i de participació que col·labore amb l'administració autonòmica en matèria de territori i habitatge es considera bàsic. I és en este marc de participació on es proposa crear i posar en marxa el Consell Valencià d'Urbanisme i Habitatge, en la composició del qual participen tant organitzacions representatives de distints sectors com experts de reconegut prestigi que, amb les seues aportacions, contribuïsquen a millorar la gestió política i, en definitiva, a posar al servei dels ciutadans valencians les condicions que permeten avançar en la seua qualitat de vida.
  
Per raó d'això, de conformitat amb el que preveu l'article 49 bis de la Llei 5/1983, de 30 de desembre, de Govern Valencià, en la redacció donada per la Llei 1/2002, de 26 de febrer, a proposta del conseller de Territori i Habitatge i després de la deliberació del Consell de la Generalitat, en la reunió del dia 16 de gener de 2004,
  
DECRETE
  
Article 1
  
Es crea el Consell Valencià d'Urbanisme i Habitatge, com a òrgan assessor i via de participació social, institucional i professional en les matèries d'habitatge i de territori.
  
Article 2
  
Són funcions del Consell Valencià d'Urbanisme i Habitatge les següents:
  
a) Conéixer i participar en els programes d'actuació de la Conselleria de Territori i Habitatge en les matèries de planificació, ordenació territorial i d'habitatge.
  
b) Conéixer i participar en els projectes de normativa que, en les matèries de planificació, ordenació territorial i d'habitatge, la Conselleria de Territori i Habitatge sotmeta al Consell.
  
c) Col·laborar en les campanyes d'informació i divulgació que la Conselleria de Territori i Habitatge organitze sobre tals matèries.
  
d) Assessorar la Conselleria de Territori i Habitatge en aquelles qüestions relatives a territori i habitatge que expressament se li encomanen.
  
e) Qualssevol altres que en les matèries de territori i d'habitatge li siguen atribuïdes normativament, o es desprenguen de la seua naturalesa d'òrgan col·laborador, assessor i de participació.
  
Article 3
  
El Consell Valencià d'Urbanisme i Habitatge tindrà com a òrgans de funcionament:
  
- El Ple.
  
- La Comissió d'Experts.
  
- Els Grups de Treball.
  
Article 4
  
El Ple del Consell Valencià d'Urbanisme i Habitatge estarà format pels membres següents:
  
- El president, que serà el titular de la Conselleria de Territori i Habitatge.
  
- El titular de la Secretaria Autonòmica de Territori i Medi Ambient.
  
- El titular de la Sotssecretaria de la Conselleria de Territori i Habitatge.
  
- El titular de la Direcció General de Planificació i Ordenació Territorial.
  
- El titular de la Direcció General d'Habitatge i Projectes Urbans.
  
- Un representant de la conselleria que tinga assumides les competències en matèria d'infraestructures.
  
- Un representant de la conselleria que tinga assumides les competències en matèria de salut pública.
  
- Un representant de la conselleria que tinga assumides les competències en matèria d'indústria, comerç i turisme.
  
- Un representant de la conselleria que tinga assumides les competències en matèria de benestar social.
  
- El gerent de l'Institut Valencià d'Habitatge, SA.
  
- Els directors territorials de la Conselleria de Territori i Habitatge.
  
- Dos representants dels municipis de la Comunitat Valenciana, designats pel conseller de Territori i Habitatge, a proposta de la Federació Valenciana de Municipis i Províncies.
  
- Dos representants de la Comissió d'Experts, designats pel conseller de Territori i Habitatge.
  
- Un representant designat per cadascun dels següents col·legis professionals d'Arquitectes i Arquitectes Tècnics, amb seu a la Comunitat Valenciana, designat pel conseller del Territori i Habitatge, a proposta d'estos.
  
- Un representant de l'Associació Espanyola de Promotors Públics d'Habitatge i Sòl de la Comunitat Valenciana, designat pel conseller de Territori i Habitatge, a proposta d'esta.
  
- Un representant de les Associacions Provincials de Promotors Immobiliaris i Agents Urbanitzadors de la Comunitat Valenciana, designat pel conseller del Territori i Habitatge, a proposta d'estes.
  
- Un representant de l'Associació Tècnica i Empresarial de la Construcció de la Comunitat Valenciana, designat pel conseller del Territori i Habitatge, a proposta d'esta.
  
- Dos representants del Consell de Cambres de la Comunitat Valenciana, designats pel conseller del Territori i Habitatge, a proposta d'aquell.
  
- Un representant de la federació de consumidors de major implantació als municipis de la Comunitat Valenciana, designat pel conseller de Territori i Habitatge, a proposta d'esta.
  
- Un representant de la federació d'associacions de veïns de major implantació a municipis de la Comunitat Valenciana, designat pel conseller del Territori i Habitatge, a proposta d'esta.
  
- Un representant de la Federació Valenciana de Caixes d'Estalvi, designat pel conseller del Territori i Habitatge, a proposta d'esta.
  
- Un representant de la Federació de Caixes Rurals, designat pel conseller del Territori i Habitatge, a proposta d'esta.
  
- Un representant de les entitats bancàries amb seu a la Comunitat Valenciana, designat pel conseller del Territori i Habitatge, a proposta d'estes.
  
El secretari, que actuarà amb veu però sense vot, serà designat pel conseller de Territori i Habitatge entre el personal de la Conselleria de Territori i Habitatge.
  
Article 5
  
A la Comissió d'Experts li correspon elaborar els dictàmens tècnics que, si és el cas, li siguen encomanats pel ple o el president del Consell, com també elevar les propostes de carácter tècnic o estratègic que entenga d'interés per als objectius que es deriven de les funcions del Consell que estableix l'article 2.
  
La Comissió d'Experts serà designada pel conseller de Territori i Habitatge entre persones de reconegut prestigi en les matèries de territori i d'habitatge.
  
Article 6
  
Per a tractar matèries específiques de competència del Consell podran crear-se Grups de Treball.
  
La coordinació dels Grups de Treball correspondrà al titular de la Sotssecretaria de la Conselleria de Territori i Habitatge.
  
Article 7
  
Els assumptes que hagen de ser informats per un òrgan específic assessor o de participació no hauran de ser informats pel Consell Valencià d'Urbanisme i Habitatge. No obstant això, la Conselleria de Territori i Habitatge informarà al Consell dels informes elaborats en tals casos.
  
DISPOSICIÓ FINAL
  
El present decret entrarà en vigor el dia de la publicació en el Diari Oficial de la Generalitat Valenciana.
  
València, 16 de gener de 2004
  
El president de la Generalitat,
  
FRANCISCO CAMPS ORTIZ
  
El conseller de Territori i Habitatge,